b"\n_START_ARTICLE_\nMontmorency\n_START_SECTION_\nGeografija\n_START_PARAGRAPH_\nNaselje le\xc5\xbei v osrednji Franciji ob jezeru Enghien, 13 km od sredi\xc5\xa1\xc4\x8da Pariza.\n_START_SECTION_\nAdministracija\n_START_PARAGRAPH_\nMontmorency je sede\xc5\xbe istoimenskega kantona, v katerega je poleg njegove vklju\xc4\x8dena \xc5\xa1e ob\xc4\x8dina Groslay s 27.984 prebivalci. Kanton Montmorency je sestavni del okro\xc5\xbeja Sarcelles.\n_START_SECTION_\nIme\n_START_PARAGRAPH_\nIme naselja se prvikrat omenja v srednjeve\xc5\xa1ki latin\xc5\xa1\xc4\x8dini kot Mons Maurentiacus leta 993, leta 1689 uradno preimenovan v Enghien. Za \xc4\x8dasa francoske revolucije 1790 je novoustanovljena ob\xc4\x8dina znova povrnila nekdanje ime, tri leta kasneje pa je bil kraj preimenovan v \xc3\x89mile na \xc4\x8dast francoskemu filozofu in pisatelju Rousseauju, ki je spisal pou\xc4\x8dno razpravo \xc3\x89mile tri desetletja pred tem, med njegovim bivanjem v Montmorencyju._NEWLINE_Leta 1813 je bil kraj ponovno preimenovan v Montmorency, po vrnitvi Burbonov na oblast dve leti kasneje pa se je imenoval Enghien. Zme\xc5\xa1njava okoli imena se je kon\xc4\x8dala 27. novembra 1832, ko je kraj dokon\xc4\x8dno bil imenovan kot Montmorency._NEWLINE_Prvotno je bilo ime Enghien rabljeno za bli\xc5\xbenje jezero in mo\xc4\x8dvirnat svet, katerega ozemlje se je kasneje razvijalo kot zdravili\xc5\xa1ko sredi\xc5\xa1\xc4\x8de, imenovano Enghien-les-Bains. Ozemlje slednjega se je zdru\xc5\xbeilo z ozemljem Montmorencyja v letu 1850.\n_START_SECTION_\nHi\xc5\xa1a Montmorency\n_START_PARAGRAPH_\nMontmorency je bil spo\xc4\x8detka v lasti dru\xc5\xbeine Montmorency, ene najstarej\xc5\xa1ih in najuglednej\xc5\xa1ih dru\xc5\xbein francoskega plemi\xc5\xa1tva, ki je kraju oziroma gradu nad njim dala tudi ime. Grad je bil uni\xc4\x8den med stoletno vojno s strani Angle\xc5\xbeev, kasneje pa ni bil nikoli obnovljen. Po vojni je dru\xc5\xbeina Montmorency premaknila svoj sede\xc5\xbe na grad Ch\xc3\xa2teau d'\xc3\x89couen nekaj kilometrov severovzhodno od Montmorencyja._NEWLINE_V letu 1632 je bil zaradi izdaje v Toulouseu usmr\xc4\x8den poslednji Montmorency, vojvod Henrik II., njegovo posest pa so podedovali Cond\xc3\xa9jci, s sredi\xc5\xa1\xc4\x8dem na dvorcu Ch\xc3\xa2teau de Chantilly. Leta 1689 je francoski kralj Ludvik XIV. dovolil vojvodstvu Montmorency preimenovati se v vojvodstvo Enghien, v spomin na predhodnje vojvodstvo Enghien (sedanje ozemlje Belgije), ki so ga Cond\xc3\xa9jci izgubili leta 1569 s smrtjo Ludvika I. Burbonskega. Montmorency/Enghien je bil v lasti Cond\xc3\xa9jcev vse do francoske revolucije."